
PARLAMENTUL  ROMÂNIEI

CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 25 septembrie 2007

Nr. PL-x  540/2007


RAPORT

asupra proiectului de Lege pentru completarea art.15 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată
                În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru completarea art.15 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, trimis cu  nr. PL-x 540 din 3 septembrie 2007 şi  înregistrat cu nr.899 din  4 septembrie 2007.
                Potrivit prevederilor  art. 75 din Constituţia României şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

                Senatul, în calitate de primă Cameră sesizată, a adoptat acest  proiect de lege în şedinţa din data de 28 iunie 2007

 Consiliul Legislativ, prin avizul nr.312 din 8.03.2007, a avizat  favorabil  iniţiativa legislativă, cu observaţii şi propuneri.

 Guvernul, prin punctul său de vedere, trimis cu adresa nr.771 din 29.03.2007, nu susţine adoptarea iniţiativei legislative.
                Proiectul de lege adoptat de Senat are ca obiect de reglementare completarea art.15 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu două noi alineate care cuprind prevederi potrivit cărora, chiriaşii din imobilele retrocedate foştilor proprietari, ale căror contracte de închiriere au expirat sau expiră în perioada următoare şi care nu au putut negocia cu proprietarii noile contracte de locaţiune cu termene acceptabile, să fie exceptaţi de la evacuare o perioadă de minimum 2 ani. 

Proiectul prevede totodată, ca în această perioadă, autorităţile locale să asigure plata către proprietar a diferenţei dintre nivelul actual al chiriei şi cel practicat pe piaţa imobiliară, precum şi asigurarea de locuinţe pentru cei ce nu au reuşit să-şi asigure spaţii corespunzătoare, prin achiziţionarea de spaţii locative sau 
prin construirea de apartamente. Resursele financiare din care va fi finanţată achiziţia  sau construcţia de locuinţe pentru aceşti chiriaşi, vor fi asigurate din bugetul local, într-un procent de 3-5% din venituri, precum şi de la bugetul de stat, din sumele rezultate din privatizări.
                  În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, în şedinţa din data de 25 septembrie 2007. La lucrările comisiei au participat, în calitate de invitaţi, domnul deputat Gheorghe Chiper, din partea iniţiatorilor şi doamna Ana Maria Valica, director, din partea Autorităţii Naţionale pentru Restituirea Proprietăţii.
                  În urma examinării proiectului de lege,  a dezbaterilor şi a punctelor de vedere exprimate atât de membrii Comisiei cât şi de invitaţi, s-a constatat că sediul materiei reglementării propuse, nu se regăseşte în Legea nr.10/2001, ci în Ordonanţa de urgenţă a Guvernului nr.40/1999privind protecţia chiriaşilor şi stabilirea chiriei pentru spaţiile cu destinaţia de locuinţe, aprobată prin Legea nr.241/2001, cu modificările şi completările ulterioare, astfel că prin adoptarea acestui proiect de lege s-ar crea reglementări paralele. Totodată, potrivit principiului universalităţii menţionat la alin.(2) al art.7 din Legea nr.273/2006 privind finanţele publice locale, şi în conformitate cu prevederile alin.(2) al art.8 din Legea nr.500/2002 privind finanţele publice, cu modificările ulterioare, „veniturile bugetare nu pot fi afectate direct unei cheltuieli bugetare anume, cu excepţia donaţiilor, sponsorizărilor, care au stabilite destinaţii distincte”.
                Faţă de considerentele menţionate mai sus, membrii Comisiei au hotărât, cu majoritate de voturi (9 voturi pentru şi 6 voturi împotrivă), să  propună plenului Camerei Deputaţilor respingerea  proiectului de Lege pentru completarea art.15 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată.
      La lucrările Comisiei au participat 15 deputaţi, din totalul de 27 membri ai acesteia.
 În raport cu obiectul şi conţinutul reglementării, proiectul de lege face parte din categoria legilor organice.
                          PREŞEDINTE ,                                   SECRETAR,
                          Sergiu ANDON                                   George BĂEŞU
      Consilier,

      Cecilia Păduroiu

